b'\n_START_ARTICLE_\nGhost (album)\n_START_SECTION_\nO albumu\n_START_PARAGRAPH_\nDevin Townsend izjavio je da je Ghost "(definitivno) najbla\xc5\xbei i najljep\xc5\xa1i album koji je do sada snimio"._NEWLINE_Ghost je 13. studenog 2011. godine bio izveden u cjelosti u kapeli Unije u Londonu, Engleskoj. Nastup je bio snimljen u video i audio obliku za CD/DVD box set By a Thread \xe2\x80\x93 Live in London 2011, na kojem se tako\xc4\x91er nalaze i izvedbe prethodna tri Devin Townsend Project albuma._NEWLINE_Pjesmu "Drench", preostalu skladbu koja se izvorno trebala pojaviti na hipotetskom drugom nastavku Ghosta, Townsend je podijelio na svojem slu\xc5\xbebenom SoundCloud profilu. Tvrtka Mackie objavila je drugu preostalu skladbu, "Fall", na svojem SoundCloudu.\n_START_SECTION_\nGhost 2\n_START_PARAGRAPH_\nGhost je izvorno trebao biti dvostruki album, no na koncu je bio objavljen u ina\xc4\x8dici jednog CD-a. Njegov je nastavak, Ghost 2, koji bi se sastojao od pjesama koje se nisu pojavile na samome Ghostu, trebao biti objavljen u rujnu 2011. godine; Townsend je izjavio da su te pjesme bile "previ\xc5\xa1e mra\xc4\x8dne" i "\xc5\xbee\xc5\xa1\xc4\x87e" od ostatka Ghosta, \xc5\xa1to nije rezoniralo sa njegovom atmosferom. Dana 22. kolovoza 2012. Townsend je slu\xc5\xbebeno otkazao Ghost 2, izjavljuju\xc4\x87i: "Neki sam dan poku\xc5\xa1ao zavr\xc5\xa1iti Ghost 2, ali nije dovoljno solidan. Ne uspijeva uloviti pa\xc5\xbenju slu\xc5\xa1atelja. Iskoristit \xc4\x87u najbolje djeli\xc4\x87e i umjetnost za elemente Z\xc2\xb2-a." Neke su takve preostale pjesme ipak na koncu bile objavljene na bonus CD-u albuma Casualties of Cool.\n_START_SECTION_\nRecenzije\n_START_PARAGRAPH_\nMetal Hammer je pohvalio album te je izjavio da bi "Ghost mogao biti najuvjerljiviji album [Townsendove] karijere". Phil Freeman, glazbeni kriti\xc4\x8dar sa stranice AllMusic, dodijelio je albumu tri i pol zvjedice od pet te je komentirao: "Kao \xc4\x8detvrti i posljednji dio serijala albuma na kojima je industrial metal glazbenik i producent Devin Townsend radio od 2009. godine, Ghost je njegovo najbla\xc5\xbee i najti\xc5\xa1e glazbeno izdanje ikad. Dominiraju\xc4\x87i glazbeni instrumenti su akusti\xc4\x8dna gitara, sintesajzer i flauta te su vokalne dionice nje\xc5\xbeno pjevu\xc5\xa1ene umjesto da su vri\xc5\xa1tane ili urlane. Bubnjevi su jednoliko svirani kistovima i palicama te pjeva\xc4\x8dica slu\xc5\xbei kao Townsendova kolegica. Neke pjesme i dalje traju do samouga\xc4\x91aju\xc4\x87ih duljina ("Feather" prelazi 11 minuta trajanja bez pravog razloga), ali ve\xc4\x87ina ovih pjesama zapravo su sa\xc5\xbeeti i lijepi mali glazbeni brojevi. "Blackberry" zvu\xc4\x8di kao pomalo industrijalna ina\xc4\x8dica pop-country glazbe, sastoje\xc4\x87i se od gitare svirane prstima i dueta mu\xc5\xa1kih i \xc5\xbeenskih vokala ra\xc5\xa1irenih u Townsendovim uobi\xc4\x8dajenim oceanima reverba. Ostale pjesme su potpuno instrumentalne te ponekad podsje\xc4\x87aju na filmsku glazbu Tangerine Dreama. Ovo je lijevo skretanje \xc4\x8dak i za Townsendove \xc4\x87aknute standarde te bi ovo mogao biti njegov emocionalno najrezonantniji album do danas."'